Uitspraak voorbehou in werknemer se Eskom-saakArgieffoto: GCIS Die arbeidshof in Johannesburg het vandag uitspraak voorbehou in die saak wat betrekking het op die afdanking van Johan Dempers, ’n Eskom-projekbestuurder by die Matimba- en Medupi-kragstasie, wat op 18 Oktober 2019 sonder enige waarskuwing summier ontslaan is uit Eskom Rotek se diens. “Mnr. Dempers en sy mede-werknemers by staatsinstellings is onder beleg,” het Anton van der Bijl, hoof van Solidariteit se regsdienste, gesê. “Onbevoegdheid word daagliks verskans deur werknemers as die sondebok uit te maak. Ons wag vir die uitspraak en sal nie huiwer om die onbevoegdheid van Eskom aan die groot klok te hang nie.” Dempers is afgedank nadat Eskom Rotek aangevoer het dat hy versuim het om die 1 500 ton steenkool per uur aan Medupi te lewer, volgens hul instruksie. Volgens Eskom Rotek het hy ook nagelaat om die saak by senior bestuur aan te meld. “Dempers is ná 31 jaar se getroue diens met ‘n afdanking beloon terwyl hy wel sy plig doeltreffend nagekom het. Hy is veroordeel is vir iets wat nie sy verantwoordelikheid is nie,” het Van der Bijl bygevoeg.